Ron Clark

**Ronald Charles Clark** pa gene nati in St. Pancras, London, 28 April 1914. An matri Lilian pa es fo kali gina; e iso Ron fe pa habe leuko kapila, plu ciano oku, e pa es u piktu de boni sani. An patri Charles pa es u fo sani andro; interese de panto-ra e u boni sporta-pe. An pa ergo pro Markoni; an pa es u tekno elektro-pe e interese de plu komunika-me. Mu pa eko u domi in Hampstead, London.

Tem Ron pa habe cirka bi anua, an patri pa gene cide in France; an pa es ante-line radio-pe in plu milita-agri. Lilian – u fo anti-milita-fe, zero-kron pa gene-game itera; fe pa dice “an pa es u solo andro pro mi; mi ne volu ali hetero andro”; seqe-co-co, Ron ne pa habe ali sorori alo fratri.

Tende kontinu eko in Hampstead e gene boni eduka pro Ron, Lilian pa tem-dona oligo kamera in fe domi. Mu ne pa habe mega valuta; u-la ne pa es fo gravi; pro fe, boni sani, hedo bio e boni eduka pa es plu duce-ra.

Ron pa proto gene sko de musik u piano kron an pa habe tetra anua; an pa amo klasika e Jaz musika u maxi boni. An pa ki a Marylebone Grammar Sko-do; po-co, an pa gene merita-valuta pro London Universita. An plu duce tema pa es matematika, skience, medicina e biologi. An pa gene sko de plu lingua; sed ne fo interese de mu; an pa gene-sko de mu solo kausa an pa volu komunika tem viagia extra-landa. An pa gene auxi de dice Ruski; ex Ruski-fe qi eko proxi Regent's Park, London. An pa amo un idea de un internatio lingua; sed ne amo plu-la internatio lingua qi pa existe. An panto-kron pa protesta de u mega tem e energi pe nece uti te stude u lingua. An pa volu spende u-ci valu tem stude uno-ra interese alo neo; ne disipa tem stude komplexi gramatika. Mi doxo; an proto ergo pa es in pato-do laboratri; mi ne ski ali-ra de plu seqe fu-anua de an bio.

Tem an pa habe cirka 25 anua; Ron e an matri pa kine a Shaftesbury – u rura viki in Wiltshire, in austro-ocide regio de England. Mu pa eko ko boni ami de Ron ge-nima Roy e an matri. Mu pa habe u mega paleo agri-do ge-loka epi akro kolina qi pa skope kata a Shaftesbury viki. Mu pa habe plu vaka pro lakti, krema e butira, e plu galina e anas pro plu ova. Mu pa kultiva poli speci frukti e leguma; plus-co mu pa habe u mega fungu-do e plu api pro meli. Id pa es un hedo amusa e sani bio la pro panto-pe. Posi oligo Glosa-pe memo lekto un amusa stori ex Ron de plu api la e un hetero ami ge-nima Rex; id pa es in PGN numera 65.

Mu pa habe poli ami in e peri viki e plus-co, Ron pa don-sko la. Ron e an matri freqe pa visita plu museu e teatra in London e plu kron, Ron e Roy pa viagia ma-tele inklude Paris.

Ron pa es fo interese de biologi recerka; an pa spende mega tem gresi in rura e foresta stude plu fungu; stude peri plu limno kapti plu-ra te identifi per an mikroskope alo stude plu sali-aqa petro-limno in Cornwall e Devon. Un hetero interese pa es fotografi; an pa habe auto developo-ka; plus-co Roy e Ron pa face vino e bira; bi-ci ra, mu pa dice; “pa es pro interese de skience experimenta e gusta experimenta”; mu bi matri pa auxi fo zelo ko plu gusta experimenta!

Mo di, Ron pa auxi un ami loka u neo tape in an domi. Kron mu pa tira ana u paleo tape mu pa detekti plu mero fo paleo nova-papira; e bi-ci ami ne pa pote sto se prende plu papira e lekto mu. Mo mero pa es fo ge-skizo ex “Daily Telegraph”; id pa es un artikla de u bibli revista – feno – de u lingua-bibli e u nova-papira-pe pa nima id “Hogben's Hogwash” (No-semane Disipa ex Hogben). Ron fo amo plu grafo de Profesora Lancelot Hogben (inklude plu bibli “Science for the Citizen”, e “Mathematics for the Million”) e an imedia pa gene interese; mali-fortuna pa es solo pusi mero artikla; anti-co, Ron pa sti memo se de cerka u-la lingua-bibli in futura.

Ron e an matri pa fo amo France e tem oligo anua mu pa habe plu karavana proxi Paris e epi Côte d'Azure. Mu pa visita singu karavana mo mero singu anua; e pa tem-dona plu hetero tem ne uti mu.

Ron e an matri pa linqe Wiltshire e pa eko in Hampshire. Klu tem viagia in Paris, Ron freqe pa doci; alo gene-sko; panto-ra es amusa e interese ad an. Mu pa facili pa face plu ami in ambi France e England; freqe mu pa fru dice de poli speci eduka-ra; iso kron mu pa habe poli komika e amusa acide – ambi mu pa es fo zelo pro bio.

Poli anua ma-tardi – posi c. 1966 – Ron pa ki in bibli-do pro ge-uti bibli tem visita Wilthire; subito, an pa vide u-la bibli de “Hogben's Hogwash” – id pa es u bibli “Interglossa – A draft of an auxiliary for a democratic world order” Ex Pelikan Books, 1943. Ron pa merka id. An pa gene fo interese de u-ci kali e simpli internatio lingua. Po lekto e stude u-la bibli Ron pa grafo a Hogben. Po-co, Ron e Hogben pa kambio oligo grama e po-co; pa dice per telefono, plu kron mu pa habe zelo e interese dice, plu-kron Hogben pa feno subo debili e fatiga. Anti-co, Hogben kontinu grafo; ko auxi de Jane an nu-pa proto grafo u neo bibli “Vocabulary of Science” e Ron pa atende de vide u kopi. Hogben pa es fo hedo kron po mero tem, Ron petitio si an pa pote kontinu developo un idea de Interglossa; brevi-tem po-co, Ron pa proto u-ci ergo.

U-la tem Ron e an matri pa eko Mudeford – u pusi viki para mari e navi-asila in Dorset. Ron pa merka u paleo grafo-me e pa proto grafo u neo ma-mega lexi-lista. An pa spende poli horo singu-di e noktu loka plu lexi in alfabeta sistema. An nu-pa face oligo kopi per sko-do dupli-me, kron, an matri pa sufere ex mali virus e pa nece ki in pato-do. Fo subito e no-ge-expekta fe pa lose bio. Id pa es u fo mega trauma pro Ron. An matri pa habe 87 anua; anti-co, pre u-la setimana fe pa es u fo sani, hedo e aktivi gina. Fe freqe pa ki ex kon plu ami; alo pa fru gresi in Neo Foresta ne tele ex mu domi. E fe nu-pa proto stude Italiano – fe maxi neo interese. Simi Ron, fe zero kron pa feno este fatiga. Ron pa klude an domi; e pa ki ab Dorset te repara se.

Fini, u fu-anua, Ron pa veni versi a Dorset te re-proto an lingua ergo. Sed un hetero non-hedo-ra; an pa gene ski; Profesora Hogben nu-pa lose bio.

Ron nu ne pa habe un okasio de dice ko Hogben te kambio plu idea. Anti-co, Ron pa decide de kontinu un ergo; an pa ski plu doxo de Hogben de u lingua; e Hogben pa dona konsili a Ron de poli aspekti de grafo e modifi u lexi-lista. Ex positivi punktu de vista, Ron nu, pa este ma libera de developo e difusi u lingua minus freqe dice a Hogben te gene an lice de singu posi muta ad Interglossa.

In oligo mode Hogben e Ron pa es fo simi; bi-ci andro pa habe mega interese e ski de matematika, biologi, skience e teknologi; plus-co, mu pa logi English e plu hetero lingua fo boni. Ron pa ski plu Latin e Greko vokabulari e pa flu dice Ruski, Deutsch e Francais. Ron pa es fo zelo pro etimologi; veri oligo boni ami pa nima an, “Profesora Etimologi”. An pa dona sko de English e plu hetero lingua a plu stude-pe de poli eva, juve e paleo; e simi Hogben, Ron pa uti plu interese e facili doci-mode pro panto-pe intra e ultra Europa. Ron pa es fo interese de plu geneti, medicina e botani. An pa uti ali okasio de gene sko per visita plu biblioteka, plu museu, per lekto alo per dice ko plu hetero stude-pe e doci-pe ko plu simi interese. Ron pa habe boni sensi de humori – bio pa es panto-kron hedo e sti mira pro an. Veri, an maxi ge-amo kanta pa es Louis Armstrong “Id es u Sti-mira Munda”. Hogben nu-pa lose bio; anti-co, iso Hogben, mi doxo; Ron pa es u fo gru andro de kontinu Interglossa.

Ron pa gene publika pro u lingua e seqe-co, an pa duce oligo unio proxi Mudeford 1 - 2 vespera singu setimana. Cirka 6 - 10 persona pa veni; e mu pa habe plu interese e amusa vespera. Maxi mero plu unio-pe pa es English-pe; oligo mu ne pa logi un hetero nati lingua; Mudeford ne pa es ad u-la tem u fo internatio loka. U ma lati e positivi reakti pro Glosa pa veni ex plu stude-pe in Southampton Universita.

Po oligo diskusi, Ron pa brevi u nima a Glossa; per-co pe pote plus u ante-nima; exempla: Medika-Glossa pro medika vokabulari; Euro-Glossa, Lega-Glossa, Latino-Glossa, Greko-Glossa, etc.

Te ma lati difusi u lingua, Ron pa decide vendo an domi te auxi in-vauta pro Glossa; e cirka 1980 an pa kine a London. Oligo anua an pa eko Hampstead – an ur-eko-lo – e po-co, an pa veni a Richmond Upon Thames, qi per koincide pa es proxi mi ur-eko-lo. U duce kausa an pa veni a Richmond pa es an freqe amo visita Regi Botani Horti, Kew; e an pa volu kontinu an biologi e botani stude inter akti an lingua ergo. Plus-co, id es facili e tako trena ex Richmond a Naturali Histori e Skience Museu in Austro Kensington.

Ron pa duce plu Glosa unio in Hampstead; ci id pa es ma internatio loka de Mudeford; e po brevi tem praxi de dice Glosa ko plu persona de extra-landa e England an pa face oligo hetero pusi modifi ad u lingua. Plu-ci pa inklude; uti fonetika ortografo.

1987 u karita Glosa Education Organisatio (GEO) pa gene nati. Id buta es: de publika Glosa. Dona info de id inter plu persona in holo munda. E sti koragio u doci de Glosa iso u lingua bi in plu sko-do. Id plus, monstra; Glosa ne es solo un internatio auxi lingua plus-co id ofere eduka valu ad ali-pe qi gene-sko de id.

Ko mega auxi ex Sa. Evelyn Jerrard, tem 1998 GEO pa gene id proto puta-me. Seqe-co, na pa pote proto publika plu ma boni Glosa bibli in oligo lingua; po-co na pa proto ma mega difusi u lingua.

Ex u-la tem Ron e mi pa unio ko poli ami de poli landa; e na pa fru poli hedo e amusa visita e diskusi. Non-hedo, na plus, pa lose oligo fo boni ami. Sa. Evelyn Jerrard fo subito pa lose bio tem Juni 1994. (Vide PGN numera 66); fe pa auxi na publika Glosa tem plu expositi; na freqe pa unio ko fe in London e plu kron pa visita fe e fe famili in Kent. Mi dura este u lose de fe iso un ami e plus-co de u dina kon-ergo-pe.

Un hetero fo boni ami e valu-pe in Glosa promoti pa es Sr. Onen Smith in Uganda. An pa proto u doci de Glosa in poli sko-do in an landa; Ron e mi pa kambio poli stimula komunika kon an. (Vide PGN numera 71). Na pa tende unio kon an tem un eduka visita a Nederland tem Autumna 1997, anti-co, an ne pa veni ad Europa kausa an pa gene pato. An pa lose bio u-la anua; id es fo tristi de lose u-ci fo tekno e inteligi juve andro.

Tem Oktobra 1997 Ron e mi pa unio ko Sr. Banobi Herbert tem publika Glosa in boreo Italia. Banobi pa es u stude-pe de Sr. Onen Smith e pa es mo de plu proto stude-pe de Glosa in Uganda sko-do. Nu an duce Ruggotec – u Glosa Centra in Uganda. Ron e mi pa es fo excita de unio Banobi; id pa es u fo hedo tem. Id pa es u proto aeroplana viagia pro Ron; mi memo panto viagia-pe e servi-pe peri an pa este an enorma hedo e excita; Ron excita pa voci “qo-ka mi pa atende a-kron mi habe 83 anua pre ki ana ci, id es sti mira!”

Fu-anua mi pa aeroplana kon an a France te visita plu hetero Glosa ami; u-ci plus pa es u fo hedo visita pro na.

1999 Ron pa kine a neo kamera-fa in ge-asila eko-do; an ne pa es fo sani u-la tem; e an pa este ma hedo de ski; u kura-fe pa es proxi an in homo domi. Id plus pa es ma boni pro mi; kausa mi matri ne es sani; nu fe pende ex mi singu di; seqe-co, mi ne pa pote visita Ron in Richmond iso freqe de pre.

Ron freqe subito pa somni; plu-kron mi pa visita an; e detekti an somni sedi ante puta-me! Plus-co an ne pa boni audi; e plu-kron an brevi-tem memo ne pa es fo boni. Anti-co, plu hetero di an pa feno ple de energi e pa es fo aktivi.

Na pa kontinu visita plu museu, Kew Horti e London Docklands – Ron fo amo u-la topo; e an pa fo volu habe Glosa Centra la. Mali-fortuna id ne pa gene reali; fo subito Ron pa kade e lose bio Juni 12, 2000.

Mi proto pa enkontra Ron e an matri tem 1968; e nu u lose de an es non-hedo mega trauma pro mi. Mi pa gene sti mira de poli, poli ami qi pa este de mi; poli-pe pa bali plu ami lexi e stimula frasi (sura maxi mero mu in Glosa); te sti ma hedo mi e te sti koragio mi de kontinu difusi Glosa. Mi ne pa pote reakti a panto-mu; anti-co, mi sura tu; mu pa dona dina a mi. Place pardo mi; si mi ne pa reakti; mi dice ave! e mega gratia a singu ami.

Simi Kron Ron pa lose Hogben; mi nece spende tem repara se; e puta de mi futura ergo ko Glosa. Oligo idea pa veni a mi; anti-co, id es tro tosto pro mi de decide u longi-tem skema; plus-co, mi matri ne es sani; seqe-co, mi ne pote ki tele ex fe alo visita extra landa te difusi Glosa.

Anti-co, Glosa veri dura vive; poli-pe dura kambio plu grama inter plu hetero landa. Oligo Glosa-pe pa grafo a mi te explika de mu plu neo gram-ami; de komo mu auxi difusi Glosa in mu regio; plu de mu unio kon alelo tem viagia extra-landa. E gratia de un auxi de plu hetero Glosa-ami, es plu Glosa aktivi per E-posta e plu Inter-Reti pagina. Id es fo stimula vide e audi plu Glosa-ami dice e kanta la. (Vide artikla ex Marcel Springer in u-ci PGN).

Hogben e Ron pa volu iso poli-pe de posi gene-sko de, e uti Glosa. E maxi-gravi; de fru e amusa se kon id; Glosa ne es u sti-fatiga no-facili lingua; e mi este sura, ko alo minus mi auxi Glosa fu dura gene ma-difusi e fu survive pro futura. Glosa ne menaci plu nati-lingua; id es u lingua-bi pro panto-pe, panto-lo; te ofere facili komunika; e plus-co id habe eduka-valu.

Oligo na in Surrey, pa decide kontinu PGN; e na nece reakti a plu-la pe qi pa qestio; komo na tende memo Ron e an enorma ergo a Glosa. U-ci meno na pa tira u puta-me ex stora-lo. U mega entusi ex plu ami pa sti koragio mi forti; e nu mi este mi pote re-proto grafo e dice de Glosa e Ron. U-ci PGN es na neo skala ana in Histori de Glosa. Poli tu lekto-pe, petitio pro PGN de kontinu; place auxi mi kontinu face id u stimula e amusa publikatio; per bali tu plu idea e plu nova de plu aktivi. Mega gratia!

Ex Plu Glosa Nota (Numera 84)